L’Udin al torne a vinci, almancul in cjase, e al mostre alc di bon, par sigûr di miôr che tes ultimis garis di campionât. Tal turni sec di Cope Italie cuintri dal Cesena la scuadre di balon furlane e scomence malut – al contrari des ultimis partidis – ma e cres dilunc vie de partide, ancje se i coventin i timps suplementârs par rivâ a vinci e a vuadagnâsi la cualificazion ai Otâfs di finâl.
Sul imprin lis dificoltâts a son soredut in difese: cu la linie a trê che e à problemis di stabilitât e cun Scuffet che al torne a zuiâ a tacâ dal prin minût e al somee patî un ciert disorientament. Al è in chestis cundizions che al rive il gol di Djuric dopo cuatri minûts di zûc.
Il svantaç al sune la svearine pe scuadre di Stramaccioni, che e tache a vuadagnâ supremazie teritoriâl, ma no rive a jessi pardabon pericolose in atac cun manovris che a metin in dificoltât i romagnûi. Dome dopo vincj minûts Bruno Fernandes al pescje la bale juste par che Allan si invii inte direzion de puarte aversarie, cuntun slalom su Capelli e Volta e cuntun biel tîr che al finìs tal sac daûr di Agliardi.
Il svint dal un a un al sglonfe lis velis de scuadre furlane, che si svicine al vantanç cun Geijio, che al cjape il pâl. Il doi a un al rive un minût prime de polse cun Bruno Fernandes, che al dopre benon un sugjeriment di Pasquale: bale tal siet.
Il secont timp si vierç cul Cesena che al prove a cirî di tornâ a dreçâ la sô partide. I ospits a cjatin la vie dal gol cuntune acrobazie di Succi dopo nancje dîs minûts, ma dopo a pierdin Volta, che al cjape un cartelin ros par une sô jentrade pericolose a dam di Bruno Fernandes. L’Udin al patìs il colp – pocje atenzion daûr in ocasion dal gol – e al prove a tornâ a metisi in moviment, ma cence rivâ a disfrutâ la superioritât nmeriche.
I novante minûts si sierin sul doi a doi e l’acès ai Otâfs al ven decidût tai timps suplementârs. Dopo nûf minûts al rive il gol di Evangelista, che cul cjâf al pare dentri un balon che al jere za stât tocjât i Agliardi suntun cross di Pasquale. Il trê a doi al see lis gjambis ai ospits, che a calin, e al dâ fuarce al Udin che tal secont suplementâr al fâs poker cun Thereau.
Pe Cope Italie il prossim incuintri al sarà chel cul Napoli, intan che il campionât al viodarà l’Udin un altri viaç a Milan, cuintri dal Inter. Dopo de partide di nossere l’Udin al somee vê recuperât almancul un tic di caratar e di forme. Cun di plui si à tornât a vodi un bon Bruno Fernandes, zuiadôr che al podarès jessi une vore impuartant propit cuintri de scuadre di Mancini. O viodarìn ce che al nas.
fur_Latn fur_Latn fur_Latn fur_Latn fur_Latn fur_Latn fur_Latn